Moravia
Moravia (chek. Morava, ger. Mähren) esas historial regiono en central Europa en l' esto di Chekia, un ek l' olima landi Chekiana. Ol nomizesis segun la rivero Morava, qua havas sua fonto en la nord-esto dil regiono.

Populo 

Moraviani (chek. Moravané o konversatre Moraváci) esas west-Slava habitanti di moderna Moravia. Li parolas dialekti Moraviana dil Cheka linguo.

Cirkum 2 800 000 Moraviani vivas en Chekia. Majoritato di li deklaras Cheka etnikeso, qua komprenesas kom etnikeso inkluzanta Bohemiani, Moraviani e Sileziani en Chekia. Ma 380 474 Moraviani deklaris aparta Moraviana etnikeso en la kontado di populo en la yaro 2001 (1 363 000 en la yaro 1991).

Pro kauzi historial, e la Cheka vorto por "Cheko" e lo por "Bohemiano" esas sama (sg. Čech, pl. Češi). La signifiko "Bohemiano" esas rara, ma teoriale povas ne esar klara, qua kategorio intencesas. Pro to kelka homi (exemple politikisti) parolas a Bohemiani, Moraviani e Sileziani en sua diskursi.

Sud-central-Moravia esas plu religiema kam Bohemia e Silezia ed ol esas bastiono dil eklezio katolika e dil Kristana demokrati.

Nur en l' unesma yari pos la Revoluciono di Veluro en la yaro 1989, kelka partisi politikal Moraviana sucesis en l' elekto. Ma li perdis multa forteso dum la des-asociado di Chekoslovakia en la yaro 1993, kande Chekoslovakia pacoze dividis su ye Chekia e Slovakia.

Chekia
Historio di Germania